Oscar Peer: 50 onns scriptur
Prelecziun litterara a l’universitad da Turitg 

Da Rolf Glatthaar 

A chaschun dal giubileum da 50 onns da ses emprim cudesch «La chasa veglia» e da la novissima publicaziun «Intermezzos» ha Oscar Peer prelegì mardi passà sin invitaziun dal seminari romanistic passa-dis dad «Intermezzos» e da sia penultima ovra «La rumur dal flüm» dal 1999 (publitgada en LQ sco roman en cuntinuaziuns en il Fegliet ed era translatada en franzos). Mevina Puorger, assistenta al seminari, ha skizzà a l’entschatta la vita e l’ovra da l’um da 74 onns, il qual m’ha infectà a sias uras sco magister gimnasial a Winterthur ensemen cun ses frar defunct Andri cun il virus da rumantsch tip vallader (VR-V), che ha mutà en il fratemp al VR-RG (Clà Riatsch ch’era tranter il grond auditori m’ha empermess l’emprim curs da rg a Turitg per l’onn proxim…). 
Oscar Peer che viva dapi blers onns a Cuira scriva – cuntrari ad Andri – sur-tut prosa. El tematisescha stadis psichics e fisics en GR, CH ed a l’exteriur, confurm a ses caracter plitost introvertì (Andri era il cuntrari) en furma da monologs, plain dubis, schebain jau sco raquintader possia entrar en ina vaira communicaziun cun ils auters. Nua sa chattan ils cunfins tranter realitad e ficziun? (Al sutsegnà vegn endament il cudesch «Tod in Sils-Maria dad Ulrich Knellwolf – l’Engiadina para d’esser il genius loci per tals viadis da cunfin…) Oscar Peer ha survegnì il 1999 dus premis en la Svizra romanda: Il premi Lipp per «Accord», en franzos «Coup sombre», ed il «Prix des auditeurs de la Suisse romande». 
Or da «La rumur dal flüm» ha Peer legì il chapitel «Ils chaprizis da mamma»: Co ch’el ha cumenzà sco mat da sis onns ad engular daners – «be raps» – da ses geniturs che faschevan ils ustiers a Zernez, e daventa lura dependent da quai, na po betg pli chalar fin che sia mamma al trapla ed al chastia cun spretsch. Auters chapitels sa fatschentan medemamain cun episodas da famiglia, per exempel l’istorgia da ses tat («bazegner») Andri che aveva ina fantschella Traudl dal Tirol dal sid, ch’al ha bandunà cunter sia veglia suenter la mort da sia dunna ed è turnada a cha-sa. 
Or dad «Intermezzos» ha Peer prelegì «Tema da mort»: In nausch siemi, nua che ses bab gioga cun il revolver e smanatscha da schluppettar el. Lura «Icarus»: L’euforia liberanta sin in sgol panoramic sur la Svizra e la stretgezza suenter la tschentada en la val muntagnarda, per el medemamain «il retuorn in la strettezza da l’aigna existenza». En «Ün di d’inviern» sa regorda el dal giuven da 18 onns che ha smess l’emprendissadi e fa il seminari, che lavura temporarmain sco taglialaina, che dorma giu mintgatant e turna lura er pli tard a chasa – in text che fa endament l’istorgia «Schneien» da Robert Walser. A la fin metta el en dumonda en ina «metapoesia» entitulada «Retuorn» sia atgna activitad da scriver resentida sco passagera: «Perche, Oscar, scrivas tias veglias istorgias?»